[pic] | EIROPAS KOPIENU KOMISIJA | Briselē, 07.09.2006 COM(2006) 482 galīgā redakcija KOMISIJAS ZIņOJUMS PADOMEI UN EIROPAS PARLAMENTAM Honkongas īpašās pārvaldes apgabals: 2005. gada ziņojums {SEC(2006) 1098} KOMISIJAS ZIņOJUMS PADOMEI UN EIROPAS PARLAMENTAM Honkongas īpašās pārvaldes apgabals: 2005. gada ziņojums Honkongai 2005. gads bija nozīmīgs gads: - Honkongai joprojām bija liela autonomija, kā izklāstīts saskaņā ar Pamatlikumu un principu „viena valsts, divas sistēmas”. Tomēr 2005. gada divi nozīmīgākie politiskie un konstitucionālie notikumi radīja nelielas bažas; - Honkongas ekonomikai bija raksturīga spēcīga ekonomiska izaugsme, pirmo reizi kopš 1997. gada atjaunojot fiskālo līdzsvaru; - 2005. gads liecināja arī par Honkongas divpusējo attiecību nostiprināšanu un padziļināšanu ar ES. Priekšsēdētājs Barroso jūlijā apmeklēja Honkongu. Politiskie un konstitucionālie notikumi CH Tung 2005. gada 10. martā iesniedza atlūgumu no īpašās pārvaldes apgabala valdības galvenās izpildpersonas amata, un viņu nomainīja bijušais galvenais sekretārs Donald Tsang. Tung kungam bija nozīmīga loma kā Honkongas pirmajai galvenajai izpildpersonai. Eiropas Komisijai bija labas darba attiecības ar viņu un viņa administrāciju, un tā izsaka pateicību. Tsang kungs 21. jūnijā tika ievēlēts par Honkongas otro galveno izpildpersonu. Komisija apsveic Tsang kungu un ar nepacietību gaida sadarbību ar viņu, lai turpinātu un nostiprinātu sadarbību starp ES un Honkongu. Honkongā bija nozīmīga diskusija par to, vai jaunajai galvenajai izpildpersonai jākalpo viss piecu gadu pilnvaru laiks vai iepriekšējās galvenās izpildpersonas atlikušais pilnvaru laiks. Tsang kungs pretrunā īpašās pārvaldes apgabala valdības iepriekšējai nostājai paziņoja, ka jaunā galvenā izpildpersona kalpos tikai 2 gadu pilnvaru laiku – Tung kunga atlikušo pilnvaru laiku. Pēc tam Tsang kungs pieprasīja Nacionālā tautas kongresa pastāvīgās komitejas interpretāciju, kas apstiprināja šo nostāju. Bija būtiski iebildumi pret Tsang kunga sākotnējo lēmumu un griešanos pie Nacionālā tautas kongresa pēc interpretācijas, ko daudzi pandemokrāti un juridiskas apvienības uzskatīja par principa „viena valsts, divas sistēmas” un Honkongas lielās autonomijas mazināšanu. Komisija atzīst Nacionālā tautas kongresa pastāvīgās komitejas pilnvaras interpretēt Pamatlikumu. Bet Komisija uzskata, ka šīs pilnvaras ir jāizmanto piesardzīgi un sabalansēti atbilstīgi Honkongas lielajai autonomijai un tiesiskajai neatkarībai. Otrais nozīmīgais konstitucionālais notikums 2005. gadā bija priekšlikumu noraidīšana Likumdošanas padomē (pamatojoties uz Konsitucionālās attīstības darba grupas galīgo ziņojumu) par jaunām atlases procedūrām galvenajai izpildpersonai 2007. gadā un Likumdošanas padomei 2008. gadā. Priekšlikumi 2005. gada pēdējos mēnešos tika plaši un publiski apspriesti. Pandemokrātiski likumdevēji un citi kritizēja vispārējo vēlēšanu grafika neesamību, iecelto rajona padomnieku skaita palielināšanu un iecelto padomnieku piedalīšanos galvenās izpildpersonas vēlēšanās. Tā rezultātā priekšlikumi nesaņēma 40 balsis „par”, kas ir nepieciešamas pieņemšanai Likumdošanas padomē. Komisija uzmanīgi sekoja šai diskusijai. Komisija pauž cerību, ka īpašās pārvaldes apgabala valdība un prodemokrātijas piekritēji uzturēs un pastiprinās savu dialogu un turpinās savus centienus, lai atrastu risinājumu virzībai uz vispārējām vēlēšanām. Komisija turpina atbalstīt drīzu un būtisku virzību uz galīgo mērķi – vispārējām vēlēšanām Honkongā, kā noteikts Pamatlikumā un atbilstīgi Honkongas iedzīvotāju vēlmēm. Tirdzniecība un ekonomika Honkongas paātrinātā izaugsme 2005. gadā bija lielāka nekā prognozēts, reālā IKP pieaugumam sasniedzot 7,3%. Kumulatīvi Honkongai tagad ir noturīgs virzītājspēks tās ekonomiskajai attīstībai desmit secīgus ceturkšņus. Tā rezultātā pirmo reizi kopš pārejas tika atjaunots fiskālais līdzsvars ar nelielu pārpalikumu darbības un konsolidētajos pārskatos. ES un Honkonga joprojām ir nozīmīgi un augoši tirdzniecības partneri: kopējā divpusējā tirdzniecība 2005. gadā pieauga par 6,8%, sasniedzot 31 miljardu euro (Eiropas Kopienu Statistikas biroja rādītāji). Turpināja pastiprināties Honkongas ekonomiskās integrācijas process ar Ķīnas cietzemi. Ciešāku ekonomisko partnerattiecību nolīguma trešais posms ( CEPA III) starp abām pusēm tika noslēgts 2005. gada oktobrī. CEPA III paplašināja beztarifu apstrādi, lai ietvertu produktus, kas patlaban klasificēti kā Honkongas izcelsmes, un saskaņoja pakalpojumu tirdzniecības turpmāku liberalizāciju. Tomēr tirdzniecības apjoms CEPA ietvaros saglabājās diezgan neliels (aptuveni pieci procenti no Honkongas kopējā eksporta uz Ķīnu). Honkongas ekonomiskās prognozes arvien vairāk ir atkarīgas no efektīvas pozicionēšanas un iesaistīšanās reģionā, ar Ķīnas cietzemi un jo īpaši ar Dienvidķīnu un Pērļu upes deltā. Komisija atzinīgi vērtē īpašās pārvaldes apgabala valdības izveidoto Konkurences politikas pārbaudes komiteju (kas, paredzams, pabeigs savu darbu līdz 2006. gada vidum). Komisija joprojām aicina īpašās pārvaldes apgabala valdību apsvērt vispārēju konkurences likumu, ko atbalsta neatkarīga konkurences iestāde, kurš palīdzētu nodrošināt esošo un jaunu dalībnieku vienlīdzīgu piekļuvi Honkongas tirgum. Komisija atzinīgi vērtē arī īpašās pārvaldes apgabala valdības apņemšanos aizsargāt intelektuālā īpašuma tiesības. Nesenie pasākumi vietējo pirātisko ražojumu apkarošanai ir bijuši efektīvi. Bet Komisijai joprojām ir bažas par pirātisku un viltotu preču pārkraušanu Honkongā nosūtīšanai uz ES, farmaceitisko līdzekļu patentu nepietiekamo aizsardzību pašreizējā reģistrācijas sistēmā un Ķīnas uzņēmumu praksi reģistrēties Honkongā ar nosaukumiem, kas ir identiski vai līdzīgi ārvalstu uzņēmumu nosaukumiem. ES un Honkongas attiecības 2005. gadā notika vairākas galveno amatpersonu un augsta līmeņa tikšanās, apliecinot Komisijas noteiktu atbalstu un apņemšanos nostiprināt divpusējās attiecības. Komisāri Mandelson un Kovacs apmeklēja Honkongu, lai piedalītos divpusējās sanāksmēs (attiecīgi aprīlī un novembrī), un komisāri Mandelson un Fischer-Boel vadīja ES 150 cilvēku delegāciju, ieskaitot Eiropas Parlamenta amatpersonas, lai decembrī piedalītos sestajā PTO ministru konferencē, kas sekmīgi turpināja notiekošās Dohas Attīstības programmas sarunas. Priekšsēdētājs Barroso apmeklēja Honkongu 2005. gada 18. jūlijā. Kopīgajā paziņojumā, ko viņš sniedza ar Tsang kungu, viņi vienojās, ka „Honkongai un Eiropas Savienībai ir jāattīsta, jāpaplašina un jāpadziļina sadarbība kopīgi interesējošās jomās”. Komisija paziņojumā 2006. gadā plāno sniegt turpmākus praktiskus priekšlikumus tā sasniegšanai. Šī ziņojuma pielikumā sniegta visa informācija par Komisijas veikto analīzi, ietverot politiskos notikumus, konstitucionālos notikumus, ekonomiku, tirdzniecības jautājumus, kā arī ES un Honkongas attiecības (Komisijas dienestu darba dokuments SEC(2006) 1098).